Ema oli gümnaasiumiharidusega, keeltele andekas. Ta oskas läti, liivi, vene, eesti ja soome keelt, rääkimata saksa keelest. Enne mind sündis nende abielust poeg, kellele pandi nimeks Lindloul, ta elas küll vaid viieaastaseks. "Lindloul" tähendab liivi keeles linnulaulu, emale meeldis see kõla pärast. Kui ema mind kandis, sattus ta Lapimaale, kus on Ivalo-nimeline jõgi, järv ja küla - nii sain mina oma nime. Emaisa vennad-õed läksid kõik Saksamaale, veel enne 1939. aastat.